**Conferința de lansare a proiectului METROFOOD-RO EVOLVE**

În 29 ianuarie 2025 a avut loc Conferința de Lansare a Proiectului METROFOOD-RO EVOLVE, un demers inovator menit să dezvolte soluții sustenabile și integrate pentru sectorul alimentar din România. Evenimentul s-a desfășurat online, pe platforma Zoom, începând cu ora 9:00 și a reunit experți, cercetători, autorități publice și reprezentanți ai mediului privat.

Proiectul METROFOOD-RO EVOLVE este finanțat prin Programul Creștere Inteligentă, Digitalizare și Instrumente Financiare (PoCIDIF) 2021-2027 pentru o perioadă de trei ani (decembrie 2024 – noiembrie 2027). Liderul proiectului este Institutul Național de Cercetare Dezvoltare pentru Bioresurse Alimentare – IBA București și are ca parteneri:

* INCDO-INOE 2000 Filiala Institutul de Cercetări pentru Instrumentație Analitică – Filiala Institutul de Cercetari pentru Instrumentatie Analitica (ICIA), Cluj-Napoca (Partener 1);
* Institutul Național de Cercetare-Dezvoltare pentru Tehnologii Izotopice și Moleculare – INCDTIM (ITIM), Cluj-Napoca, Partener 2;
* Universitatea de Științele Vieții „Regele Mihai I” din Timișoara (USVT), Partener 3;
* Institutul Național de Cercetare-Dezvoltare pentru Mașini și Instalații destinate Agriculturii și Industriei Alimentare – INMA București, Partener 4;
* Universitatea de Științe Agronomice și Medicină Veterinară din București (USAMVB), Partener 5;
* Universitatea „Dunărea de Jos” din Galați (UDJG), Partener 6;
* Universitatea din București (UB), Partener 7.

Bugetul total al proiectului este 14.650.000 lei din care partenerului UDJG îi revin 1.700.000 lei. Echipa partenerului UDJG este coordonată de prof. dr. ing. Maria TURTOI.

Scopul proiectului METROFOOD-RO EVOLVE este crearea unei infrastructuri naționale performante și sustenabile care să sprijine comunitatea științifică și sectorul alimentar prin:

Centru de cunoștințe: o platformă digitală dedicată colaborării și comunicării cu actorii din sistemul alimentar. Aceasta va integra rezultatele proiectului, informații relevante, precum și oferta de servicii ale METROFOOD-RO.

Servicii integrate: identificarea și furnizarea de servicii complementare, inclusiv soluții avansate pentru laboratoare și stații pilot, destinate autentificării alimentelor și dezvoltării tehnologiilor sustenabile.

Acces la infrastructură: programe educaționale și servicii analitice dedicate diverselor categorii de audiență (studenți, companii private, autorități, ONG-uri).

Pe parcursul proiectului, vor fi derulate următoarele activități:

Workshop-uri pentru identificarea serviciilor integrate, dezvoltarea strategiei pe termen lung și alegerea celor mai relevante industrii alimentare.

Dezvoltarea unui sistem informatic avansat de trasabilitate a produselor alimentare, testat și validat în cadrul proiectului.

Inovație în procesare: crearea de noi tehnologii și ingrediente alimentare sustenabile, prin utilizarea tehnologiilor verzi și a biotehnologiilor.

Monitorizarea impactului: dezvoltarea de indicatori de performanță pentru evaluarea impactului proiectului în domeniile științific, tehnologic, economic, social, educațional și de mediu.